BADIIY GIMNASTIKA BOʻYIChA BOLALAR-OʻSMIRLAR IXTISOSLAShTIRILGAN RESPUBLIKA OLIMPIYA ZAXIRASI SPORT MAKTABIGA OʻQUVChI-SPORTChILARNI KONKURS ASOSIDA TANLAB OLISh VA QABUL QILISh TARTIBI TOʻGʻRISIDAGI NIZOMNI TASDIQLASh HAQIDA
(order, 2019-02-18)

Oʻzbekiston Respublikasi Prezidentining 2011-yil 27-avgustdagi PQ-1608-son “Badiiy gimnastika boʻyicha bolalar-oʻsmirlar ixtisoslashtirilgan respublika olimpiya zaxirasi sport maktabini tashkil etish toʻgʻrisida”gi qarori ijrosini taʼminlash maqsadida buyuraman: 1. Badiiy gimnastika boʻyicha bolalar-oʻsmirlar ixtisoslashtirilgan respublika olimpiya zaxirasi sport maktabiga oʻquvchi-sportchilarni konkurs asosida tanlab olish va qabul qilish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasi Prezidentining 2011-yil 27-avgustdagi PQ-1608-son “Badiiy gimnastika boʻyicha bolalar-oʻsmirlar ixtisoslashtirilgan respublika olimpiya zaxirasi sport maktabini tashkil etish toʻgʻrisida”gi qaroriga muvofiq Badiiy gimnastika boʻyicha bolalar-oʻsmirlar ixtisoslashtirilgan respublika olimpiya zaxirasi sport maktabiga (bundan buyon matnda Badiiy gimnastika maktabi deb yuritiladi) konkurs asosida tanlab olish, qabul qilish va undan chetlatish tartibini belgilaydi. 1. Badiiy gimnastika maktabiga oʻquvchi-sportchilar gimnastika klublari va sport maktablarida dastlabki tayyorgarlikdan oʻtgan, badiiy gimnastika bilan shugʻullanishda zarur sport koʻnikmasiga hamda yuqori darajadagi sportchining tegishli salohiyatiga ega boʻlgan iqtidorli bolalar orasidan qabul qilinadi. 2. Badiiy gimnastika maktabida oʻqish muddati 5 yil va oʻquvchi-sportchilar umumiy kontingenti 60 nafar boʻlib, qoidaga koʻra, har yili 12 nafar iqtidorli oʻquvchi-sportchilar 10 yoshdan qabul qilinadi. 3. Badiiy gimnastika maktabida oʻquvchi-sportchilarni konkurs asosida tanlab olish va qabul qilish ishlarini tashkillashtirish uchun mazkur Nizomning ilovasiga muvofiq tarkibda qabul komissiyasi (bundan buyon matnda Komissiya deb yuritiladi) tashkil etiladi. 4. Badiiy gimnastika maktabiga oʻquvchi-sportchilarning hujjatlarini qabul qilish, rasmiylashtirish, ularni konkurs asosida tanlab olish va qabul qilishni yuqori darajada uyushqoqlik bilan, tartibli ravishda tashkil etish, konkurs jarayonini xolisona va adolatli oʻtishini taʼminlash, oʻquvchi-sportchilarga ularning konkurs jarayonidagi vazifalari, huquq va majburiyatlarini tushuntirish, konkurs oʻtkazish bilan bogʻliq barcha zarur sharoitlarni yaratish hamda konkurs natijalari boʻyicha oʻquvchi-sportchilar va ularning ota-onalari (ularning oʻrnini bosuvchi shaxslar)ga toʻliq maʼlumotlar berish, shuningdek murojaatlarni koʻrib chiqish Komissiyaning asosiy vazifalari boʻlib hisoblanadi. Komissiyaga yuklatilgan barcha vazifalarning bajarilishini taʼminlash uchun javobgarlik Komissiyaning raisi va masʼul kotibi zimmasiga yuklatiladi. 5. Oʻzbekiston Respublikasi Madaniyat va sport ishlari vazirligi (bundan buyon matnda Vazirlik deb yuritiladi) hamda Oʻzbekiston gimnastika federatsiyasi (bundan buyon matnda Federatsiya deb yuritiladi) tomonidan konkursni sifatli tashkil etish va qabul qilish maqsadida Badiiy gimnastika maktabiga hujjatlarni qabul qilish boshlanishidan kamida 2 oy oldin ommaviy axborot vositalarida ushbu maktabga hujjatlarni qabul qilish, konkurs asosida tanlab olish va qabul qilish shartlari, shuningdek uni oʻtkazishning muddatlari, tartibi hamda oʻquvchi-sportchilarga qoʻyiladigan umumiy (sportchining har tomonlama (garmonik ravishda) rivojlanganlik darajasi) va maxsus jismoniy tayyorgarlik (sportchining asosiy ravishda doimiy shugʻullanadigan maʼlum bir sport turi) talablari toʻgʻrisida eʼlon beriladi. 6. Badiiy gimnastika maktabida oʻqish istagini bildirgan oʻquvchi-sportchilarning hujjatlari 1-avgustdan 10-avgustgacha (shu kuni ham) Komissiya tomonidan qabul qilinadi. 7. Konkursda ishtirok etish uchun Komissiyaga oʻquvchi-sportchilarning quyidagi hujjatlari taqdim etiladi: oʻquvchi-sportchining ota-onasi (ularning oʻrnini bosuvchi shaxslar) nomidan Badiiy gimnastika maktabi direktori nomiga ushbu maktabga oʻquvchi-sportchini qabul qilish haqidagi ariza; tugʻilganlik toʻgʻrisidagi guvohnoma va uning nusxasi (asl nusxasi qabul komissiyasi tomonidan hujjatlarni qabul qilish vaqtida qaytariladi); 026-U, 063-U va 086-U shakllar boʻyicha tibbiy maʼlumotnomalar; 3,5 x 4,5 hajmdagi 6 dona fotosurat; oʻquvchi-sportchining fanlarni oʻzlashtirishi haqidagi oʻzlashtirish tabelining nusxasi; yashash joyidagi fuqarolarning oʻzini-oʻzi boshqarish organidan maʼlumotnoma; oʻquvchi-sportchining psixologik-pedagogik diagnostika daftari (umumtaʼlim muassasasi psixologi yoki direktor va sinf rahbari tomonidan berilgan tavsifnoma). 8. Komissiya oʻquvchi-sportchilarning tegishli hujjatlarini qabul qilib olganligi toʻgʻrisida ularning ota-onalari (ularning oʻrnini bosuvchi shaxslar)ga belgilangan shaklda tilxat beradi. 9. Badiiy gimnastika maktabida qabul qilinadigan hujjatlar va oʻtkaziladigan konkurs yuzasidan tushuntirish va maslahatlar berish Komissiya tomonidan tasdiqlanadigan jadval asosida amalga oshiriladi. 10. Oʻquvchi-sportchilarni konkurs asosida tanlab olish va qabul qilish Vazirlik tomonidan Federatsiya bilan kelishilgan holda tasdiqlanadigan umumiy va maxsus jismoniy tayyorgarlik talablari boʻyicha oʻtkaziladi. 11. Badiiy gimnastika maktabiga konkurs asosida tanlab olish va qabul qilish 20 va 21-avgust kunlari oʻtkaziladi. 12. Konkurs asosida tanlab olish va qabul qilish oʻquvchi-sportchining umumtaʼlim muassasasida taʼlim olgan tilida oʻtkaziladi. 13. Konkurs asosida tanlab olish va qabul qilish 100 ballik tizimda (umumiy jismoniy tayyorgarlik 30 ball, maxsus jismoniy tayyorgarlik 70 ball) baholanadi. Bunda konkursda qatnashgan oʻquvchi-sportchilarning ballari teng boʻlib qolgan hollarda umumiy va maxsus jismoniy tayyorgarlik talablari boʻyicha qoʻshimcha sinov oʻtkaziladi. 14. Konkursning yakuniy natijalari konkurs tugagan kunning ertangi kunidan kechiktirilmasdan Komissiya tomonidan tasdiqlangan holda Badiiy gimnastika maktabining eʼlonlar taxtasiga osib qoʻyiladi. 15. Konkursdan muvaffaqiyatli oʻtgan oʻquvchi-sportchilar konkurs oʻtkazilgan yilning 25-avgustiga qadar Komissiya qaroriga muvofiq Badiiy gimnastika maktabiga ushbu maktab direktori buyrugʻi asosida qabul qilinadi. Konkursdan oʻtmagan oʻquvchi-sportchilarga tegishli boʻlgan hujjatlar ularning ota-onalari (ularning oʻrnini bosuvchi shaxslar)ga qaytarib beriladi. 16. Badiiy gimnastika maktabiga qabul qilingan oʻquvchi-sportchilarning taʼlim olishi Badiiy gimnastika maktabiga yaqin atrofdagi umumtaʼlim muassasalarida umumtaʼlim dasturlari boʻyicha amalga oshiriladi. 17. Badiiy gimnastika maktabida tegishli tibbiyot muassasalarining xulosasi asosida sogʻligʻining holatiga koʻra oʻqishni davom ettira olmaydigan oʻquvchi-sportchilar yoki ixtisoslik boʻyicha belgilangan talablarni bajarmagan yoxud Badiiy gimnastika maktabining ustavida belgilangan ichki tartib-qoidalarni muntazam ravishda buzuvchi oʻquvchi-sportchilar murabbiylar kengashi qaroriga koʻra direktor buyrugʻi bilan oʻquvchi-sportchilar qatoridan chetlashtiriladi va ularning hujjatlari ota-onalari (ularning oʻrnini bosuvchi shaxslar)ga qaytarilib, ushbu oʻquvchi-sportchilar avval oʻqigan umumtaʼlim muassasasiga yuboriladi (oʻquvchi-sportchining yashash joyi oʻzgargan boʻlsa tegishli hududdagi boshqa umumtaʼlim muassasasiga). 18. Badiiy gimnastika maktabida konkurs oʻtkazilgan oʻquv yilining birinchi yarim yili davomida boʻshab qolgan oʻrinlarga konkursda ishtirok etib, belgilangan kvota boʻyicha qabul qilingan oʻquvchi-sportchilardan ballar reytingi boʻyicha kamayib boruvchi ketma-ketlikdagi keyingi oʻquvchi-sportchilar mazkur Nizomning 7-bandida belgilangan hujjatlarga muvofiq qabul qilinadi. 19. Badiiy gimnastika maktabida konkurs oʻtkazilgan oʻquv yilining ikkinchi yarim yilligi va undan keyingi oʻquv yillarida boʻshab qolgan oʻrinlarni toʻldirish navbatdan tashqari oʻtkaziladigan konkurs asosida amalga oshiriladi. Bunda navbatdan tashqari oʻtkaziladigan konkurs ishlarini tashkillashtirish uchun mazkur Nizomning ilovasiga muvofiq tarkibda Komissiya navbatdan tashqari chaqiriladi hamda Vazirlik va Federatsiya tomonidan Badiiy gimnastika maktabiga hujjatlarni qabul qilish boshlanishidan 10 kun oldin ommaviy axborot vositalarida ushbu maktabdagi boʻsh oʻrinlarga tegishli hujjatlarni qabul qilish, konkurs asosida tanlab olish va qabul qilish shartlari, shuningdek uni oʻtkazishning muddatlari, tartibi hamda oʻquvchi-sportchilarga qoʻyiladigan umumiy (sportchining har tomonlama (garmonik ravishda) rivojlanganlik darajasi) va maxsus jismoniy tayyorgarlik (sportchining asosiy ravishda doimiy shugʻullanadigan maʼlum bir sport turi) talablari toʻgʻrisida eʼlon beriladi. 20. Oʻquvchi-sportchilarning hujjatlari eʼlon berilgan kundan eʼtiboran 10 kun oʻtganidan soʻng ushbu Nizomning 7 va 8-bandlariga muvofiq 5 kun davomida Komissiya tomonidan qabul qilinadi. 21. Badiiy gimnastika maktabidagi boʻsh oʻrinlarga oʻquvchi-sportchilarning hujjatlarini qabul qilish tugagan kundan boshlab 2 kun oʻtgandan soʻng konkurs asosida tanlab olish va qabul qilish mazkur Nizomning 10, 12 va 13-bandlariga muvofiq oʻtkaziladi. 22. Konkursdan muvaffaqiyatli oʻtgan oʻquvchi-sportchilar konkurs natijalari eʼlon qilingan kunning ertangi kunidan kechiktirilmasdan Komissiya qaroriga muvofiq Badiiy gimnastika maktabiga ushbu maktab direktori buyrugʻi asosida qabul qilinadi. Navbatdan tashqari oʻtkazilgan konkursdan oʻtmagan oʻquvchi-sportchilarga tegishli boʻlgan hujjatlar ularning ota-onalari (ularning oʻrnini bosuvchi shaxslar)ga qaytarib beriladi. 23. Mazkur Nizomda belgilangan masalalar boʻyicha nizolar qonun hujjatlariga muvofiq hal qilinadi. 24. Ushbu Nizom Oʻzbekiston Respublikasi Xalq taʼlimi vazirligi, Sogʻliqni saqlash vazirligi va Oʻzbekiston Gimnastika federatsiyasi bilan kelishilgan.